wickkiey/tamil-wikipedia-markdown huggingface dataset:
# ஜப்பானிய முயல்


**ஜப்பானிய முயல்** (ஆங்கிலப்பெயர்: **Japanese Hare**, உயிரியல் பெயர்: **Lepus brachyurus**) என்பது ஜப்பானை பூர்வீகமாக கொண்ட ஒரு முயல் இனம் ஆகும்.  

## விளக்கம்
இது சிவந்த பழுப்பு நிறத்தில் காணப்படும். இதன் உடல் நீளம் 45 முதல் 54 சென்டி மீட்டரும், எடை 1.3 முதல் 2.5 கிலோகிராமும் இருக்கும். இதன் வால் 2 முதல் 5 சென்டி மீட்டர் நீளம் இருக்கும். இதன் முன்னங்கால்கள் 10 முதல் 15 சென்டி மீட்டர் நீளமும், பின்னங்கால்கள் 12 முதல் 15 சென்டி மீட்டர் நீளமும் இருக்கும். காதுகள் 6 முதல் 8 சென்டி மீட்டர் நீளமும், வால் 2 முதல் 5 சென்டி மீட்டர் நீளமும் இருக்கும். பனிப்பொழிவு அதிகமாக இருக்கும் வடக்கு ஜப்பான், மேற்கு கடற்கரை, சடோ தீவு ஆகியவற்றின் பகுதிகளில் ஜப்பானிய முயல் தனது நிறத்தை இலையுதிர் காலத்தில் இழக்கிறது. வசந்த காலம் வரை வெண்மையான நிறத்துடன் காணப்படும். பிறகு சிவந்த பழுப்பு நிறத்திற்கு ரோமம் மாறுகிறது.
# அபிசீனிய முயல்



**அபிசீனிய முயல்** (ஆங்கிலப்பெயர்: **Abyssinian Hare**, உயிரியல் பெயர்: **Lepus habessinicus**) என்பது லெப்போரிடே குடும்பத்தில் உள்ள ஒரு பாலூட்டி இனம் ஆகும். இது கிழக்கு சூடானில் சில பகுதிகளில் காணப்படுகிறது. தூர வடக்கு கென்யாவில் இது காணப்படலாம். எவ்வாறாயினும் இது கிட்டத்தட்ட முழுவதுமாக ஆப்பிரிக்காவின் கொம்பு பகுதியில் உள்ள நாடுகளில் மட்டுமே காணப்படுகிறது.
# ஈசா (திரைப்படம்)



**ஈசா** (Eesa) 2009 ஆம் ஆண்டு விக்னேஷ் மற்றும் லக்சனா நடிப்பில், பால கணேசா இயக்கத்தில், ஜே. ஜெயகிருஷ்ணன் தயாரிப்பில், ஹரன் இசையில் வெளியான தமிழ் திரைப்படம்.  

## கதைச்சுருக்கம்

சுடலீஸ்வரன் என்ற ஈசா (விக்னேஷ்) தன் மனைவி செல்வி (லட்சனா) ஒரு சிறிய குடிசையில் வசிக்கிறான். தங்கமலை அண்ணாச்சியின் (தூத்துக்குடி எம். ராஜேந்திரன்) தூத்துக்குடியில் உள்ள உப்பளத்தில் ஈசா வேலை பார்த்துக்கொண்டு தன் மனைவியுடன் அங்கு தங்கியுள்ளான். இருவரும் மகிழ்ச்சியுடன் வாழ்ந்து வருகின்றனர். ஒருநாள் அவர்கள் தங்கியுள்ள இடத்தின் அருகில் அண்ணாச்சி மற்றும் அவரது ஆட்கள் ஒரு அரசு ஊழியரையும் அவர் மனைவியையும் கொல்கின்றனர். அதைக் காணும் செல்வி அவர்களைக் கண்டிக்கிறாள். தான் கண்டதை காவல் நிலையத்தில் சென்று சொல்லப்போவதாக செல்வி கூற, அதிர்ச்சியடையும் அண்ணாச்சி அவளைக் கொல்லச் சொல்கிறார். தன் மனைவியைக் காணாமல் தேடிவரும் ஈசா அவள் இறந்துகிடப்பதைக் கண்டு கதறி அழுகிறான். இதனால் மனநிலை பாதிக்கப்படும் அவன் அவளின் உடலைத் தன் குடிசையில் வைத்து பாதுகாக்கிறான். அவள் இன்னும் உயிரோடு இருப்பதாகவே கருதிக் கொள்கிறான்.  

தன் மனைவியின் இறப்புக்குக் காரணமானவர்களை ஒவ்வொருவராகக் கொன்று தன் குடிசையில் புதைக்கிறான். தன் ஆட்கள் ஒவ்வொருவராக இறப்பதைக் கண்டு அதிர்ச்சியடையும் அண்ணாச்சி, அதற்குத் தன் எதிரிகள்தான் காரணம் என்று கருதி அவரின் எதிரிகளைக் கொல்கிறார். ஆனால் அந்தக் கொலைகளைச் செய்வது ஈசா என்று தெரிந்து காவல்துறையில் புகாரளிக்கிறார். அண்ணாச்சியை ஈசா எப்படி பழிதீர்த்தான் என்பது மீதிக்கதை.  

## நடிகர்கள்

- விக்னேஷ் - சுடலீஸ்வரன் என்ற ஈசா
- லட்சனா - செல்வி
- தூத்துக்குடி எம். ராஜேந்திரன் - தங்கமலை அண்ணாச்சி
- சிங்கம்புலி - கடுக்காய்
- எம். எஸ். பாஸ்கர் - துரைசாமி
- லொள்ளு சபா மனோகர் - கருத்தப்பாண்டி
- மதுரை சரோஜா - செல்வியின் அத்தை
- வி. பி. டி. பிரசாத்
- பி. அருண்
- ஈ. கே. வெங்கடேஷ்
- முத்துக்காளை
- ரஜினி நிவேதா
- சுப்புராஜ்
- ஆஷா
- நிகிஷா
- முனீஷ்காந்த் ராமதாஸ் - மீனவன்

## தயாரிப்பு

இப்படத்தின் படப்பிடிப்பு குற்றாலம், வாசுதேவநல்லூர் மற்றும் அறந்தாங்கியில் நடைபெற்றது.  

## இசை

படத்தின் இசையமைப்பாளர் ஹரன். பாடலாசிரியர்கள் நா. முத்துக்குமார், யுகபாரதி மற்றும் மதுரகவி. இப்படத்தின் பாடல் வெளியீட்டு நிகழ்வு சென்னை காமராஜர் அரங்கத்தில் நடந்தது. ஏ. ஆர். ரகுமான், தங்கர் பச்சான், ஜீவா மற்றும் கரண் தலைமையில் நடைபெற்றது. நடிகர் ரஜினிகாந்த் அனுப்பிய வாழ்த்துக் கடிதத்தை இசையமைப்பாளர் ஹரனின் தந்தை ஸ்ரீதர் வாசித்துத் தெரியப்படுத்தினார்.  
| 1 | ஆகாயம் | முகேஷ், பெரிய கறுப்புத் தேவர் | 6:26 |  |
| --- | --- | --- | --- | --- |
| 2 | ஒரு முறை | ஹரிஷ் ராகவேந்திரா , பாம்பே ஜெயஸ்ரீ | 4:29 |  |
| 3 | உன்னாலதான் | நரேஷ் ஐயர் | 5:04 |  |
| 4 | வெட்டருவா | உதித் நாராயண், ஹரன் | 5:00 |  |
| 5 | யாரடி நீ | கென்னடி, ஹரன் | 6:07 | } |
# திருக்கிளியன்னவூர் சிவன் கோயில்

**திருக்கிளியன்னவூர் சிவன் கோயில்** தேவாரப் பாடல் பெற்ற தலங்களில் ஒன்றாகும். இவ்விடம் எங்குள்ளது என்பது அறியமுடியவில்லை.  

## 276 ஆவது தலம்
இத்தலம் 276ஆவது தலமாக கண்டுபிடிக்கப்பட்டுள்ளது. புதுச்சேரி இந்தியவியல் ஆய்வு நிறுவனம் வெளியிட்டுள்ள ஞானசம்பந்தர் தேவாரம் முதல் தொகுதியில் திருவிடைவாய் பதிகத்தை அடுத்து இத்தலத்தின் பதிகம் வெளியிடப்பட்டுள்ளது.  

## அமைவிடம்
இத்தலத்தின் அமைவிடம் குறித்து காணப்படவில்லை. இருப்பினும் திண்டிவனத்திற்கு அருகில் கிளியனூர் என்ற பெயரில் மற்றொரு ஊர் உள்ளது.
# தேவாரப் பாடல் பெற்ற ஈழ நாட்டு தலங்களின் பட்டியல்

**தேவாரப் பாடல் பெற்ற ஈழ நாட்டு தலங்களின் பட்டியல்** தேவாரப் பாடல் பெற்ற, ஈழ நாட்டில் அமைந்துள்ள சிவன் கோயில்களைக் கொண்ட பட்டியலாகும்.  

## பாடல் பெற்ற தலங்கள்
தேவாரப் பாடல் பெற்ற தலங்களில் தொண்டை நாடு (32), நடு நாடு (22), காவிரியாற்றின் வட கரை (63),  
காவிரியாற்றின் தென் கரை(128), பாண்டிய நாடு (14),கொங்கு நாடு (7), மலை நாடு (1), துளுவ நாடு (1), வட நாடு (5), ஈழ நாடு (2), புதிதாக கண்டுபிடிக்கப்பட்ட காவிரி தென்கரைத் தலமான திருவிடைவாய் மற்றும் திருக்கிளியன்னவூர் ஆகிய இடங்களில் காணப்படுகின்ற 276 சிவன் கோயில்கள் அடங்கும்.  

## ஈழ நாட்டுத் தலங்கள்
1. திருக்கோணேச்சரம்
1. திருக்கேதீச்சரம்

## இவற்றையும் காண்க

- தேவாரத் திருத்தலங்கள்
- தேவாரப்பாடல் பெற்ற தொண்டை நாட்டு தலங்களின் பட்டியல்
- தேவாரப்பாடல் பெற்ற நடு நாட்டு தலங்களின் பட்டியல்
- தேவாரப்பாடல் பெற்ற காவிரி வட கரைத்தலங்களின் பட்டியல்
- தேவாரப்பாடல் பெற்ற காவிரி தென்கரைத்தலங்களின் பட்டியல்
- தேவாரப்பாடல் பெற்ற பாண்டிய நாட்டு தலங்களின் பட்டியல்
- தேவாரப்பாடல் பெற்ற கொங்கு நாட்டு தலங்களின் பட்டியல்
- தேவாரப்பாடல் பெற்ற வட நாட்டு தலங்களின் பட்டியல்
# சாய்ரா வசீம்



**சாய்ரா வசீம்** *(Zaira Wasim)* (பிறப்பு அக்டோபர் 23, 2000) இந்தித் திரைப்படங்களில் பணியாற்றும் ஓர் இந்திய நடிகை ஆவார். பிலிம்பேர் விருது மற்றும் தேசிய திரைப்பட விருது உட்பட பல விருதுகளை பெற்றவர். 2017 ஆம் ஆண்டில் புது தில்லி விழாவில் இந்தியாவின் ஜனாதிபதி ராம்நாத் கோவிந்திடம் குழந்தைகளுக்கான தேசிய வீரதீர விருதைப் பெற்றார்.  

இரண்டு தொலைக்காட்சி விளம்பரங்களில் நடித்த பிறகு, சாய்ரா, விளையாட்டு வாழ்க்கை வரலாற்று படமான தங்கல் (2016) திரைப்படத்தில் நடிக்கத் தொடங்கினார். இது இந்திய விளையாட்டு வீரரான கீதா ஃபோகட் என்ற பாத்திரத்தை சித்தரித்தது. அதன் பிறகு *சீக்ரட் சூப்பர்ஸ்டார்* (2017) என்ற படத்தில் பாடகராக முயற்சிக்கும் பெண்ணாக நடித்தார், இவ்விரு படங்களும் மிக அதிக அளவில் வசூலித்த இந்திய படங்களாக உள்ளது. இவ்விரண்டு படங்களிலும் அவரது நடிப்பு மிகவும் பாராட்டப்பட்டது. இப்படங்களில் நடித்ததற்காக சிறந்த துணை நடிகருக்கான தேசிய விருது மற்றும் பிலிம் ஃபேர் விருது கிடைத்தது.  

## தனிப்பட்ட வாழ்க்கை
சாய்ரா வாஸிம் இந்தியாவின் காஷ்மீரில் ஜஹித் மற்றும் சர்கா வாசிம் ஆகியோருக்குப் பிறந்தார். அவரது தந்தை ஸ்ரீநகரில் நிர்வாக மேலாளராகப் பணியாற்றி வருகிறார். அவரது தாயார் ஆசிரியர் ஆவார். ஸ்ரீநகரில் உள்ள செயின்ட் பால் சர்வதேச கழகத்தில் பத்தாம் வகுப்பை சாய்ரா நிறைவு செய்தார்.  

## தொழில்
இந்தித் திரைப்படங்களுக்கு முன்னதாக, இரண்டு தொலைக்காட்சி விளம்பரங்களில் சாய்ரா நடித்துள்ளார். தற்பொழுது *"தி ஸ்கை இஸ் பிங்க்"* என்னும் திரைப்படத்தில் பிரியங்கா சோப்ரா மற்றும் ஃபர்ஹான் அக்தர் உடன் நடித்து வருகிறார்.
# லிசா ஹேடன்



## தொழில்

ஹேடன் 18 வயதில் யோகா ஆசிரியராக இருக்க விரும்பினார். கல்லூரியில் உளவியல் படிப்பைப் படிக்கும்போது, படிப்பிற்காகவும், வாடகை கொடுப்பதற்காகவும், தன் நண்பரின் ஆலோசனையை ஏற்று, விளம்பரத் துறையில் நடிக்கத் தொடங்கினார். முதலில் ஆஸ்திரேலியாவில் வடிவழகு செய்யத் தொடங்கினார். இந்தியாவில் தனது சகோதரியின் வடிவழகு நிகழ்ச்சிகளால் ஊக்கமடைந்த இவர், 2007 இல் இந்தியாவில் வடிவழகு தொழில் தொடங்குவதற்காக இந்தியாவிற்கு வந்தார்.
# துவரங்குறிச்சி (திருச்சிராப்பள்ளி மாவட்டம்)

**துவரங்குறிச்சி** (**Thuvarankurichi Town Panchayat**) (also spelt Tovarankurichchi), தமிழ்நாட்டின், திருச்சிராப்பள்ளி மாவட்டம், மருங்காபுரி வட்டம், பொன்னம்பட்டி பேரூராட்சியின் தலைமையிடம் அமைந்த கிராமம் ஆகும். சோழ நாட்டில் காவிரி தென்கரையில் அமைந்துள்ளது.  

## அமைவிடம்
இது மதுரை - திருச்சிராப்பள்ளி செல்லும் நெடுஞ்சாலை எண் 45பி-இல் அமைந்துள்ளது. இது திருச்சியிலிருந்து 63 கி.மீ. தொலைவிலும்; மதுரையிலிருந்து 72 கி.மீ. தொலைவிலும்; மணப்பாறையிலிருந்து 33 கி.மீ. தொலைவிலும், விராலிமலையிலிருந்து 32 கி.மீ. தொலைவிலும் உள்ளது. இதன் அஞ்சல் சுட்டு எண் 621 314 ஆகும்.  
## படக்காட்சியகம்

## கூகுள் வரைபடத்தில் துவரங்குறிச்சியின் அமைவிடம்
- &nbsp;– கூகுள் வரைபடத்தில் துவரங்குறிச்சி
# ஷாமிலி



**பேபி ஷாமிலி** என்றும் அறியப்படும் **ஷாமிலி** *(Shamili)* மலையாள, தமிழ், கன்னடா மற்றும் தெலுங்கு திரைப்படங்களில் நடித்துள்ள ஒரு இந்திய நடிகை ஆவார். மனநலம் பாதிக்கப்பட்ட குழந்தை அஞ்சலி என்னும் கதாபாத்திரத்தில் 1990 இல் வெளிவந்த திரைப்படமான *அஞ்சலியில் நடித்திருந்தார்.* அவரது சிறப்பான நடிப்புக்காக பாராட்டுப் பெற்றார். மேலும் குழந்தை நட்சத்திரத்திற்கான தேசியத் திரைப்பட விருது கிடைத்தது. *மல்லூடி* என்னும் மலையாளத் திரைப்படத்தில் ஆழ்துளை கிணற்றில் மாட்டிக்கொண்ட குழந்தையாக நடித்ததற்கு சிறந்த குழந்தை கலைஞருக்கான கேரளா மாநில திரைப்பட விருதைப் பெற்றார் .  

## ஆரம்ப வாழ்க்கை
இவர் ஒரு நடிகர்கள் குடும்பத்தில் இருந்து வந்தவர் ஆவார். இவர் நடிகர் ரிச்சர்ட் ரிஷி மற்றும் நடிகை ஷாலினி ஆகியோரின் தங்கை ஆவார். இவர் பாபு மற்றும் ஆலிஸ் இணையருக்குப் பிறந்தவராவார். அவரது தந்தை பாபு திரைப்படங்களில் நடிக்கும் நோக்கத்துடன் சென்னைக்கு குடிபெயர்ந்தவராவார். பின்னர் அவர் தனது பிள்ளைகள் மூலம் தனது இலட்சியம் நிறைவேற்றிக்கொண்டார்.  

## தொழில்
இரண்டு வயதில் ஷாமிலி தமிழ் சினிமாவில் நடிக்கத் தொடங்கினார். தமிழில் மணிரத்னத்தின் *அஞ்சலி* திரைப்படத்தின் வழியாக மிகப்புகழ் பெற்று பல படங்களில் குழந்தை நட்சத்திரமாக நடித்தார். இப்படத்தில் இவர் ஒரு மனவளர்ச்சிக் குறைபாடு கொண்ட குழந்தையாக நடித்தார். இது இவருக்கு சிறந்த குழந்தை கலைஞருக்கான தேசிய திரைப்பட விருதைப் பெற்றுத் தந்தது.  

*ஓய்!* (2009) என்னும் தெலுங்குத் திரைப்படத்தில் சித்தார்த் உடன் இணைந்து கதாநாயகியாக முதல் முறை நடித்தார். 2010 மற்றும் 2015 ஆம் ஆண்டுகளுக்கு இடையில், ஷாமிலி சிங்கப்பூரில் படித்து வேலை செய்தார். தமிழில் விக்ரம் பிரபுவுடன் இணைந்து *வீர சிவாஜி* என்னும் திரைப்படத்தில் நடித்தார்.
# அம்மணி


**அம்மணி** (*Ammani*) என்பது அக்டோபர் 14,2016இல் வெண் கோவிந்தா தயாரிப்பில் நடிகை லட்சுமி ராமகிருஷ்ணன் இயக்கத்தில் வெளிவந்த தமிழ்த் திரைப்படமாகும்.. இப்படத்தில் நடிகைகள் லட்சுமி ராமகிருஷ்ணன், சுப்பலட்சுமி, நடிகர் நிதின் சத்யா ஆகியோர் முக்கியக் கதாபாத்திரத்தில் நடித்துள்ளனர். இப்படத்திற்கு கே இசையமைத்துள்ளார்.  

## நடிகர்கள்
- சாலம்மாவாக லட்சுமி ராமகிருஷ்ணன்
- முத்துவாக ஜியார்ஜ் மரியன்
- சிவாவாக நிதின் சத்யா
- யாமனாக ரோபோ சங்கர்
- அமுதாவாக செம்மலர் அன்னம்

## தயாரிப்பு
இயக்குநரும் நடிகையுமான லட்சுமி ராமகிருஷ்ணன் ஒரு தனியார் நிகழ்ச்சியில் வந்த ஒரு பெண்ணை சந்தித்த இவர் அப்பெண்ணின் வாழ்க்கையில் நடந்த ஒரு நிகழ்வை மையமாக்கி ஒரு திரைப்படமாக இயக்கினார். இயக்குநர் கௌதம் மேனன் இயக்கிய விண்ணைத்தாண்டி வருவாயா திரைப்படத்தில் பழம்பெரும் நடிகை சுப்புலட்சுமி லட்சுமி ராமகிருஷ்ணனுடன் இணைந்து நடித்துள்ளார். நடிகர்கள் ரோபோ சங்கரும் நிதின் சத்யாவும் இப்படத்தில் இணைந்தனர். 2015ஆம் ஆண்டில் இப்படத்தின் படப்பிடிப்புத் தொடங்கப்பட்டது..  

இப்பட தயாரிப்பு ஜூலை 2015 அன்று முடிந்த நிலையில் செப்டம்பர் 2015ல் பட முன்னோட்டத்தை வெளியிட்டனர். திரைப்பட வெளியிடும் விழா குவைத்தில் நடைபெற்றது. இப்படத்தின் மற்றொரு பட முன்னோட்டத்தை துபாயில் வெளியிட்டனர். முதலில் 2015 தீபாவளியன்று இப்படம் திரையிட அறிவிக்கப்பட்டனர் பின்னர் இயக்குனருக்கும் தயாரிப்பாளருக்கும் ஏற்பட்ட கருத்து வேறுபாட்டால் இப்படம் 2016ல் வெளியிடப்பட்டது.  

## ஒலிப்பதிவு
இப்படத்திற்கு பிண்ணணி இசையும் பாடல்களும் கே இசையமைத்துள்ளார். இப்படத்தின் அனைத்துப் பாடல்களை பாடலாசிரியர் நா.முத்துக்குமார் இயற்றியுள்ளார். இப்படத்தின் நான்கு பாடல்களைக் கொண்ட நிலையில் அக்டோபர் 7, 2016ல் பாடல்களை வெளியிடப்பட்டது.  

சிஃபி.காம் "இப்பட பாடல்கள் அனைத்தும் மிகவும் சிறப்பாக இருக்கிறது" என்று பாராட்டியது. தி டைம்ஸ் ஆஃப் இந்தியா "கே நன்கு முயற்சி எடுத்து இசையமைத்துள்ளார்" என்றது." எனவும் பாராட்டியது.  

## வரவேற்பு
இப்படம் மகிழ்ச்சியான வரவேற்பை ஏற்படுத்தியது. சிஃபி.காம் "இப்படம்சமுதாயத்திற்கு நன்கு கருத்துரைத்தது" எனவும் "இப்படத்தில் லட்சுமி ராமகிருஷ்ணன் நன்றாக இயக்கி முக்கிய கதாப்பாத்திரத்தில் மிகவும் நன்றாக நடித்துள்ளார்" எனவும் பாராட்டியது.
# மாலை நேரத்து மயக்கம்

**மாலை நேரத்து மயக்கம்** (***Maalai Nerathu Mayakkam***) கீதாஞ்சலி செல்வராகவன் இயக்கத்தில், 2016 ஆம் ஆண்டு வெளிவந்த இந்தியத் தமிழ்த் திரைப்படமாகும். கோலா பாஸ்கர் தயாரிப்பில், அம்ரித் இசை அமைப்பில், 1 ஜனவரி 2016 ஆம் தேதி வெளியான இப்படம் நல்ல விமர்சனத்தை பெற்றது. 1 ஏப்ரல் 2016 அன்று தெலுங்கு மொழியில் இப்படம் டப்பிங் செய்யப்பட்டு வெளியானது. இப்படத்தின் கதையை எழுதியவர் செல்வராகவன் ஆவார். பாலகிருஷ்ணா கோலாவும் மற்றும் வாமிகா கப்பியும் இப்படத்தில் அறிமுகப் படுத்தப்பட்டனர்.  

## நடிகர்கள்
பாலகிருஷ்ணா கோலா, வாமிகா கப்பி, பார்வதி நாயர், ஷர்ரன் குமார், அழகம் பெருமாள், கல்யாணி நடராசன்.  

## கதைச்சுருக்கம்
பிரபு (பாலகிருஷ்ணா கோலா), நடுத்தர வர்க்கத்தை சேர்ந்த ஐ.டி யில் வேலைபார்க்கும் ஒரு வாலிபன். உண்மையான காதலுக்காக எங்கும் அவனுக்கு, அவன் தோற்றத்தின் காரணாமாக காதல் அமையவே இல்லை.  

மறுபுறம், மனோஜா (வாமிகா கப்பி) திருமணம் வேண்டாம் என்ற எண்ணம் கொண்ட நகரப்பெண். அவளின் தாயின் உடல்நல கோளாறின் காரணமாக பிரபுவை திருமணம் செய்ய நேரிடுகிறது.  

இருவருக்கும் இடையே கருத்து வேறுபாடு நிறைய இருந்ததால், பிரச்சனைகள் அதிகமாகி முறிவு ஏற்படுகிறது. பின்னர் எவ்வாறு அந்த தம்பதி மீண்டும் இணைந்தனர் என்பதே மீதிக் கதையாகும்.  

## ஒலிப்பதிவு
திரைப்படத்தின் பின்னணி மற்றும் பாடல்களின் இசையை அமைத்தவர் அறிமுக இசை அமைப்பாளர் அம்ரித் ஆவார். அம்ரித் மற்றும் விவேக் பாடல்களின் வரிகளை எழுதினர். 8 அக்டோபர் 2015 அன்று திங்க் மியூசிக் நிறுவனம் பாடல்களின் ஒலித்தொகுப்பை வெளியிட்டது.  

## தயாரிப்பு
2006 ஆம் ஆண்டு புதுப்பேட்டை வெளியான பிறகு, யுவன் சங்கர் ராஜா மற்றும் அரவிந்த் கிருஷ்ணாவுடன் சேர்ந்து "வைட் எலபன்ட்ஸ்" என்ற தயாரிப்பு குழுமத்தை நிறுவினார் செல்வராகவன். கார்த்தி, சந்தியா ஆகியோரை வைத்து நவம்பர் 2006-யில் *மாலை நேரத்து மயக்கம்* படப்பிடிப்பு துவங்கியது. ஒளிப்பதிவாளர் அரவிந்த் கிருஷ்ணா நிறுவனத்தை விட்டு வெளியேறியதால், படப்பிடிப்பு தடைபட்டது.  

## வெளியீடு
50 வினாடிகள் கொண்ட முதல் முன்னோட்டம் 25 செப்டம்பர் 2015 அன்றும், 1 நிமிடம் 27 வினாடிகள் கொண்ட இரண்டாம் முன்னோட்டம் 27 நவம்பர் 2017 அன்றும் வெளியிடப்பட்டன. இந்தியத் தணிக்கைக் குழு இப்படத்திற்கு "ஏ" சான்றிதழ் வழங்கியது. 1 ஜனவரி 2016 அன்று உலகம் முழுவதும் இப்படம் வெளியானது. யூடியூப் இணையதளத்தில், 30 டிசம்பர் 2015 அன்று "சரக்கா" என்ற பாட்டை திங்க் மியூசிக் நிறுவனம் வெளியிட்டது.  

## விமர்சனம்
இப்படம் பரவலாக நல்ல விமர்சனத்தை பெற்றது. 5-ற்கு 2.5 மதிப்பெண்களை பெற்ற இப்படம், சீரான திரைக்கதை இல்லையென்றும், பொதுவான காதல் கதைகளிலிருந்து மாறுபட்ட காதல் கதையை கொண்டது என்றும் விமர்சனம் செய்யப்பட்டது.
# அனிதா கார்த்திகேயன்



**அனிதா கார்த்திகேயன்** (Anitha Karthikeyan) ஒரு பின்னணிப் பாடகர் ஆவார். இசைக் குடும்பத்தில் இருந்து வந்தவரான திரு. கே. வெங்கடநரசிம்மன் மற்றும் டாக்டர் (திருமதி.) வி. மதுரம் ஆகியோருக்கு மகளாக 13, திசம்பரில் பிறந்தவர். அனிதா, சென்னையிலுள்ள எத்திராஜ் கல்லூரியில் கணினி அறிவியல் பிரிவில் இளங்கலைப் பட்டம் பெற்றார். பின்னர், எம்.ஒ.பி. வைஷ்ணவா மகளிர் கல்லூரியில் எம்.எஸ்.சி. தகவல் தொழில்நுட்பம் பிரிவில் முதுகலை பட்டம் பெற்றார். படித்துக்கொண்டிருக்கும் போதே, அவர் பாரம்பரிய இசையிலும், அகஸ்டின் பால் வழிகாட்டலின் கீழ் லண்டன் டிரினிட்டி கல்லூரியில் 8 வது நிலை வரை பயிற்சி பெற்றார். மற்றும் இந்துஸ்தானி இசையை திருமதி. மேக்னா தாண்டேகர் என்பவரிடமிருந்து கற்றுக்கொண்டார்.  

## தொழில்
இசை அமைப்பாளரான டி. இம்மான் 2007 ஆம் ஆண்டில் மருதமலை என்ற படத்தில் பின்னணிப் பாடகராக அனிதாவை அறிமுகப்படுத்தினார். இம்மானுடைய இசை அமைப்புகளில் பல வகைகளை ஆராய்வதற்கான வாய்ப்பு அனிதாவிற்கு கிடைத்தது. ஐந்தாம் படை திரைப்படத்தில் வரும் பாடலான 'ஷோக்கு சுந்தரி' என்ற பாடலின் மூலமாக இசை வட்டத்தில் அனிதாவிற்கு ஒரு நல்ல அங்கீகாரம் கிடைத்தது. அவரது பாடல் 'வாடா வாடா பையா' ஒரு பெரிய வெற்றி பெற்றது. 'வாகை சூட வா' என்ற படத்திற்காக 'செங்க சூளகாரா' எனத் தொடங்கும் மற்றொரு பாடல் குறிப்பிடத்தக்கதாகும். இந்த தேசிய விருது பெற்ற படத்தில் இவரது பாடல் நல்ல பெயரை தேடித் தந்தது. இளையராஜாவின் இசையில் பாடிய பிறகு, இவருக்கு தனிப்பாடல்களை பாடும் வாய்ப்பு கிடைத்தது. தெலுங்கு மற்றும் தமிழ் ஆகிய இரண்டிலும் வெளிவந்த ஸ்ரீ ராமராஜ்ஜியத்தில் பாரம்பரிய இசை சார்ந்த பாடல்களைப் பாடியுள்ளார். மேலும்,*காயம் 2* (தெலுங்கு) படத்திற்காக "மாசக்கணக்கா" எனத் தொடங்கும் பாடல், செங்காத்து பூமியிலே (தமிழ்) படத்திற்காக, "சிக்கிக்கிச்சு ஓரம்போ" எனும் பாடல் மற்றும் சூர்யகாந்தி(கன்னடம்) படத்திற்காக, "சொல்ப சவுண்டு" எனும் பாடல்களை இளையராஜாவின் இசையில் பாடியுள்ளார். மேலும், இவர் தமிழ், தெலுங்கு, உருது, கன்னடம், இந்தி மற்றும் மலாய் மொழிகளில் பாடியுள்ளார். இளையராஜா, ஏ.ஆர்.ரஹ்மான், இம்மான், தேவி ஸ்ரீ பிரசாத், ஜி.வி.பிரகாஷ், யுவன் ஷங்கர் ராஜா, வித்யாசாகர், மணிசர்மா, ஸ்ரீகாந்த் தேவா, கோபால் ராவ் மற்றும் பலர் உள்ளிட்ட 15 க்கும் மேற்பட்ட இசை அமைப்பாளர்களிடம் பணிபுரிந்துள்ளார். மெல்லிசை, மேற்கத்திய, நாட்டுப்புற மற்றும் *கிளாசிக்கல்* உட்பட அனைத்து வகைகளிலும் இவர் பாடியுள்ளார்.  

## தனி நிகழ்ச்சிகள் மற்றும் உலக சுற்றுலா நிகழ்ச்சிகள்
அனிதா தனது சிறு வயதிலேயே மேடை நிகழ்ச்சிகள் செய்துள்ளார். இவர், கே. ஜே. யேசுதாஸ், எஸ்.பி. பாலசுப்பிரமணியம், கே.எஸ். சித்ரா, பி. சுசீலா, ஜெயச்சந்திரன் மற்றும் மனோ, அனுராதா ஸ்ரீராம், உன்னி மேனன், ஸ்ரீனிவாஸ், எஸ்.என் சுரேந்தர், கார்த்திக், திப்பு போன்ற தொழில்முறை பாடகர்களுடனும், மற்றும் இளைய தலைமுறையினருடனும் 1000 க்கும் மேற்பட்ட நிகழ்ச்சிகளில் இன்று வரை பங்கேற்றுள்ளார்.  

அமெரிக்கா, கனடா, ஆஸ்திரேலியா, லண்டன், மலேசியா, சிங்கப்பூர் மற்றும் இலங்கை ஆகிய நாடுகளில் நடைபெற்ற இசை நிகழ்ச்சிகளில் பங்காற்றியுள்ளார்.
# கீழ்க்கோட்டூர் மணியம்பலநாதர் கோயில்



**கீழ்க்கோட்டூர் மணியம்பலநாதர் கோயில்** திருவிசைப்பா திருப்பல்லாண்டு திருத்தலங்களில் ஒன்றாகும்.  

## அமைவிடம்
இத்தலம் திருவாரூர் மாவட்டத்தில் மன்னார்குடி வட்டத்தில் திருத்துறைப்பூண்டிக்கு வடமேற்கில் 15 கி.மீ. தொலைவில் அமைந்துள்ளது. கோட்டூர் மேலக்கோட்டூர், கீழக்கோட்டூர் என்றுள்ளது. மேலக்கோட்டூர் திருமுறை பாடல் பெற்றது. கீழ்க்கோட்டூர்தான் திருவிசைப்பா பாடல் பெற்றது.  

## இறைவன், இறைவி
இக்கோயிலில் உள்ள இறைவன் மணியம்பலநாதர், இறைவி மணியம்பலநாயகி.  

## வழிபட்டோர்
இத்தலத்தில் பிரமனும், ஐராவதமும் வழிபட்டனர் என்பது தொன்நம்பிக்கை.  

## அருகில் உள்ள கோயில்
இக்கோயிலுக்கு அருகில் மேலக்கோட்டூரில் தேவாரப் பாடல் பெற்ற தலங்களில் காவிரி தென்கரைத் தலங்களில் ஒன்றான கோட்டூர் கொழுந்தீசுவரர் கோயில் உள்ளது.
# கண்ணாடியுடனீர்


கண்ணாடியுடனீர் என்பது கண்ணின் பாவைக்கும் விழித்திரைக்கும் இடையே உள்ள பகுதியில் நிறைந்த தெளிவான திரவம் ஆகும்.  
## அமைப்பு
கண்ணாடியுடனீர் என்பது நிறமற்ற, ஒளி ஊடுருவக்கூடிய ஜெலட்டின் திரவம் ஆகும். இது கண் பாவைக்கும் விழித்திரைக்கும் நடுவே நிரம்பி காணப்படுகிறது. இது ஜெலட்டின் படலத்தால் சூழப்பட்டுள்ளது. இதன் அளவு மொத்த கண்ணின் அளவில் ஐந்தில் நான்கு பங்கு அளவு கொண்டதாகும். இதன் மைய பகுதிக்கு அருகாமையில் திரவ நிலையிலும், விளிம்பு புறங்களில் கூழ்ம நிலையிலும் இது அமைந்துள்ளது. எலிகளில் முல்லர் செல் மூலம் திரவத்தை இது பெறுகிறது. இறப்புக்குப்பின் நடக்கும் உடற்கூறாய்வில் இதன் பங்கு மிக முக்கியம்.
# பூபி



**பூபி** (*Booby*) என்பது சுலா என்னும் பேரினத்தில் உள்ள சுலிடே என்னும் குடும்பத்தைச் சேர்ந்த ஒரு கடற்பறவை. இவை கேன்னட்டு என்னும் பறவையினத்துடன் நெருங்கிய தொடர்புள்ளவை.  

சுலா என்னும் பேரினம் பிரெஞ்சு விலங்கியலாளரான மாத்துரின் சாக்குவேசு பிரிசன் என்பாரால் 1760-ஆம் ஆண்டு அறிமுகப் படுத்தப்பட்டது. ஆங்கிலப் பெயரான பூபி என்பது முட்டாள் எனப்பொருள் தரும் போபோ என்னும் எசுப்பானிய மொழிச் சொல்லில் இருந்து பெறப்பட்டது. ஏனெனில் இவை தாமாகவே பறந்து வந்து கடற்பயணத்தில் உள்ள கப்பல்களில் வந்து அமர்வதால் கப்பல் மாலுமிகளால் பிடிக்கப்பட்டு அவர்களுக்கு உணவாகின்றன.  

## பண்புகள்
பூபிகள் உயரத்தில் இருந்து கடலுக்குள் பாய்ந்து நீருக்கடியில் உள்ள இரையைப் பிடிக்கின்றன. இவற்றில் முகத்தில் உள்ள காற்றுப் பைகள் நீரில் மோதும் போது ஏற்படும் அடியைத் தாங்க உதவுகின்றன. இவை தீவுகளிலும் கடற்கரைகளிலும் கூட்டமாக வாழ்ந்து இனப்பெருக்கம் செய்கின்றன. பூபிகள் பொதுவாக ஒன்று அல்லது அதற்கு மேற்பட்ட வெளிர்நீல முட்டைகளை தரையிலோ சில சமயங்களில் மரத்தில் உள்ள கூடுகளிலோ இடுகின்றன.
# ஐதீகமாலா

**ஐதீகமாலா** (Aithihyamala) என்பது கேரளா மாநிலத்தில் கோட்டயம் மாவட்டத்தில் வாழ்ந்த கொட்டாரத்தில் சங்குண்ணி (Kottarathil Sankunni) என்பவரால் 18 ஆம் நூற்றாண்டில் எழுதப்பட்ட நாட்டுப்புறவியல் கதையாடல் புத்தகங்களின் தொகுப்பாகும். இவை அனைத்தும் மலையாளம் மற்றும் சமசுகிருதம் போன்ற மொழிகளில் எழுதப்பட்டவையாகும். பொதுவாக இவற்றில் உயிர்கள், புகழ்பெற்ற நபர்கள் மற்றும் சம்பவங்கள், மந்திரவாதிகள் மற்றும் பூமிக்கடியில் உள்ள குபேரனின் அனைத்து செல்வங்களை காக்கும் அழகு மிக்க பெண்கள், யோகக் கலை, நிலப்பிரபுத்துவ ஆட்சியாளர்கள் மற்றும் களரிப்பயிற்று வல்லுநர்கள், ஆயுர்வேதம் பற்றிய தெளிவுகள், அரண்மணையாளர்கள், யானைகள் மற்றும் யானைப்பாகன்கள் மற்றும் தந்திர நிபுணர்கள் பற்றியும் குறிப்பிடப்பட்டுள்ளது.  
இவை எட்டு பாகங்களாகப் பிரிக்கப்பட்டு மொத்தம் 126 புத்தகங்கள் தொகுக்கப்பட்டுள்ளன.  

இப்புத்தகங்கள் 20-ஆம் நூற்றாண்டுக்கு முன்பு பாஷாபோசினி (Bhashaposhini) என்ற இலக்கிய இதழ் போன்றவற்றில் பிரசுரமானதை தொகுத்துப் பாதுகாக்கப்பட்டு வருகிறது. மிகவும் முக்கியமாக காயங்குளம் கொச்சுண்ணி (Kayamkulam Kochunni), கடமாத்து காதனார் (Kadamattathu Kathanar), மற்றும்  
பன்னிரண்டு குழந்தைகள் பற்றிய பறையிபெற்ற பந்திருகுலம் போன்றவை முக்கியமானவையானகும். காயங்குளம் கொச்சுண்ணி என்ற பெயரில் 2018 ஆம் ஆண்டு திரைப்படம் எடுக்கப்பட்டுள்ளது.
# சர்வம் சக்திமயம்



**சர்வம் சக்திமயம்** (Sarvam sakthimayam) 1986 ஆம் ஆண்டு ராஜேஷ் மற்றும் சுதா சந்திரன் நடிப்பில், பி. ஆர். சோமசுந்தர் இயக்கத்தில், பென் சுரேந்தர் இசையில் வெளியான தமிழ் திரைப்படம்.  

## கதைச்சுருக்கம்
தாய் தந்தையற்ற அனாதையான நடராஜ் (ராஜேஷ்) தன் உறவினரான ராஜம்மா வீட்டில் வளர்கிறான். ஒரு கோயிலில் சிவகாமியைப் (சுதா சந்திரன)) பார்த்து காதல்வயப்படுகிறான். சிவகாமி தெய்வபக்தி நிறைந்தவள். ஒரு விபத்தில் அவளது ஒரு காலை இழந்த சிவகாமி, ராஜேஷின் காதல் உண்மையானதா என்று சந்தேகிக்கிறாள். ஆனாலும் தன் காதலில் உறுதியாக இருக்கும் ராஜேஷ் சிவகாமியைத் திருமணம் செய்து கொள்கிறான்.  

ராஜம்மாவிற்கு இந்தத் திருமணத்தில் விருப்பமில்லை. நடராஜுக்குத் திருமணம் செய்யும்போது அதிக வரதட்சணை பெறத் திட்டமிட்டிருந்த அவளுக்கு இத்திருமணம் பெரும் ஏமாற்றத்தைத் தந்தது. எனவே இருவருக்கும் எதிராக சதிசெய்யத் தொடங்கினாள். சிவகாமி கருத்தரித்த இருமுறையும் தன் உறவினர் பாலு மூலம், சிவகாமி குடிக்கும் பானங்களில் கருவைக் கலைக்கும் மருந்தைக் கலந்து சிவகாமியைக் குடிக்கச்செய்து கருவைக் கலைக்கிறாள். இது ராஜம்மாவின் சதிவேலை என்றறியாத நடராஜ் மற்றும் சிவகாமி இயற்கையாக நிகழ்ந்ததாக எண்ணுகின்றனர்.  

ஒருநாள் இருவரும் ஒரு கோயில் கோபுரத்தைப் பார்க்கின்றனர். அக்கோயில் மக்களால் "கொலைகாரக் காளியம்மன்" கோயில் என்று அழைக்கப்படுகிறது. 10 வருடங்களுக்கு முன் அக்கோயிலில் மர்மமான முறையில் பலர் இறந்துபோவதால் அவ்வூர் மக்கள் அப்பெயரிட்டு அழைக்கின்றனர். அங்கு செல்லவே அஞ்சுகின்றனர். இதனால் பாழடைந்த நிலையில் இருக்கும் கோயிலை இருவரும் சுத்தப்படுத்துகின்றனர். தங்களுக்கு குழந்தை வரம் வேண்டும் அவர்கள் அதற்காக இக்கோயிலைப் புதுப்பித்துத் தருவதாக வேண்டிக்கொள்கின்றனர்.  

அதன் பிறகு அக்கோயிலின் தெய்வமான காளியம்மனே நடராஜ் - சிவகாமிக்கு மகளாக பிறக்கிறாள். அவளுக்கு தேவி என்று பெயரிடுகின்றனர். தெய்வ அருள் பெற்றக் குழந்தையான தேவி, ராஜம்மா மற்றும் பாலுவுக்குத் தக்க தண்டனை வழங்கி பாடம் புகட்டுகிறாள். இறுதியில் காளியம்மனைச் சேரும் தேவி, நடராஜ் - சிவகாமியின் மகிழ்ச்சியான வாழ்க்கைக்கு ஆசிர்வதிக்கிறாள்.  

## நடிகர்கள்
- ராஜேஷ் - நடராஜ்
- சுதா சந்திரன் - சிவகாமி
- ரம்யா கிருஷ்ணன் - காளியம்மன்
- மனோரமா - 'நல்வாக்கு' நாகம்மா
- எஸ். வி. சேகர் - ராஜு
- ராதாரவி - ஆளவந்தான்

## இசை
படத்தின் இசையமைப்பாளர் பென் சுரேந்தர்.  

- சங்கீத சௌபாக்யமே
- வந்தேனே
- அருள்மழை பொழியும்
- தேவி ஸ்ரீதேவி
- சர்வம் சக்திமயம்
- மகாகாளி
# பார்வை நரம்பு


**பார்வை நரம்பு** (ஆங்கிலம்:**Optic Nerve**) என்பது 12 இணை மண்டை நரம்புகளில் 2வது இணை மண்டை நரம்புகளாகும். இதன் குறியீடு **CN-2** ஆகும்.  
## அமைப்பு
பார்வை உணர்வுகளை விழித்திரையில் இருந்து பெருமூளையின் பார்வை புறணி பகுதிக்கு எடுத்துச்செல்கிறது. கண்ணின் உட்சுவர் விழித்திரை ஆகும். இதில் உருளை மற்றும் கூம்பு வடிவ ஒளி உணர்வு வாங்கிகள் உள்ளன. இதிலிருந்து உருவாகும் பார்வை நரம்பிழைகள் வெளி பார்வை நரம்பிழை கற்றை மற்றும் உட்புற பார்வை நரம்பிழை கற்றை இணைத்து பின்னோக்கி சென்று பார்வை நரம்பை உருவாக்கும்.
# மோகினி (தமிழ் நடிகை)



**மோகினி** *(Mohini)* என்கிற மோகினி கிறிஸ்டினா ஸ்ரீனிவாசன், தற்போது ஒரு கத்தோலிக்க நற்செய்தியாளராக உள்ளார். இவர் முன்னாள் இந்திய நடிகை ஆவார். இவர், தென்னிந்திய திரைப்படங்களில் நடித்துள்ளார், முக்கியமாக மலையாளம், தமிழ் மற்றும் சில தெலுங்கு மற்றும் கன்னட திரைப்படங்களில் நடித்துள்ளார்.  

## தனிப்பட்ட வாழ்க்கை
- நடிகை மோகினியின் இயற்பெயர் மகாலட்சுமி என்பதே ஆகும். இவர் 1971ஆம் ஆண்டு தமிழகத்தில் உள்ள தஞ்சாவூரில் ஸ்ரீனிவாசன் ஐயங்கார்–சுந்தரி ஆகியோருக்கு தமிழ் பிராமண குடும்பத்தில் மகளாகப் பிறந்தார்.
- பின்பு கோயம்புத்தூரில் உள்ள பிரான்சிஸ் ஆங்கிலோ-இந்தியப் பெண்கள் உயர்நிலைப் பள்ளியில் படிப்பை மேற்கொண்டார்.
- அவர் பரத் என்பவரை மணந்துகொண்டு அமெரிக்காவில் குடியேறினார். பிறகு 2006 காலகட்டத்தில் அங்குள்ள ஆதிக்க மதமான கிறுத்துவத்தை மோகினி தழுவி கொண்டு கத்தோலிக்க திருச்சபைக்கு மாறினார்.

## திருச்சபை பணி
மோகினி புனித மைக்கேல் கத்தோலிக்க குழு உறுப்பினராக உள்ளார். இது ஒரு ஆன்மீக ஆலோசனையை இலக்காக கொண்டிருக்கும் கத்தோலிக்க அமைப்பாகும். அவர் செயின்ட் மைக்கேல் அகாதமியில் ஆன்மீக நலன் மற்றும் மீட்பு ஆலோசனை பயிலும் ஒரு மாணவர் ஆவார். மோகினி மீட்பு ஆலோசனை பிரிவில் பட்டம் பெறுவதற்காக பணிபுரிந்து வருகிறார். பட்டப்படிப்பு முடித்த பின் அவர் செயிண்ட் பெடரெ பையோ மையத்தில் மீட்பு ஆலோசனை வழங்குபவராக பணிபுரியலாம்.  

## தொழில்முறை நடிப்பு வாழ்க்கை
மோகினி தனது முதல் படமான ஈரமான ரோஜாவில் நடித்ததற்குப் பிறகு, 1991 ஆம் ஆண்டு *டான்சர்* படத்தில் அக்சய் குமாருடன் கதாநாயகியாக நடிப்பதற்கு பாலிவுட் சென்றார். 1999 ல் மோகினி, பரத் என்பவரை திருமணம் செய்து கொண்டு அமெரிக்காவிலுள்ள வாஷிங்டனில் குடியேறினார். இத் தம்பதியருக்கு, ருத்ராக்ஷ் மற்றும் அனிருத் என்ற 2 மகன்கள் இருக்கிறார்கள்.  

### தொலைக்காட்சித்தொடர்கள்
மோகினி, சன் தொலைக்காட்சியில் காதல் பகடை (1996), ராஜராஜேஸ்வரி (2006), பொதிகை தொலைக்காட்சியில், ஒரு பெண்ணின் கதை (1998) போன்ற தமிழ் தொலைக்காட்சித் தொடர்களிலும் மற்றும் ஜெய்ஹிந்த் தொலைக்காட்சியில் "கதனார் கடம்பத்து கதனார்" (2007) என்கிற மலையாளத் தொடரிலும் நடித்துள்ளார்.
# கூத்தன் சேதுபதி

**கூத்தன் சேதுபதி** (கி.பி. 1622 - கி.பி. 1635) என்பவர் இராமநாதபுரம் சமஸ்தான மன்னராக உடையான் ரெகுநாத சேதுபதிக்கு அடுத்து ஆட்சிக்கு வந்து 14 ஆண்டுகள் ஆட்சிபுரிந்தவராவார்.  
## பணிகள்
இராமநாதபுர இராச்சியத்தில் பாயும் வைகை ஆற்றை வழிமறித்து அதன் தெற்கு நோக்கிச் செல்லுமாறு ஒரு பெரிய கால்வாயினை மன்னர் கூத்தன் சேதுபதி வெட்டுவித்தார். வெள்ளக் காலங்களில் வைகை ஆற்றில் வரும் நீரை இந்தக் கால்வாய் வழியாக திருப்பி அதில் வரும் நீரைத் தேக்க புதிய கண்மாய்களும், ஏந்தல்களும் ஏற்படுத்தி வறண்ட நிலங்கள் விவசாய நிலங்களாக மாற்றப்பட்டன. இதன் காரணமாக இந்தக் கால்வாய் *கூத்தன் கால்* என இவர் பெயராலேயே அழைக்கப்பட்டு, இன்றுவரை பயன்பாட்டில் இருந்து வருகிறது.  

இந்த சேதுபதி மன்னரால் இராமேஸ்வரம் இராமநாதசுவாமி கோயிலில் பல புதிய திருப்பணிகள் மேற்கொள்ளப்பட்டன. இந்தத் கோயிலின் முதல் சுற்றுப் பிரகாரத்தை இந்த மன்னர்தான் அமைத்திருக்க வேண்டும் என நம்பப்படுகிறது. இந்தப் பிரகாரச் சுவற்றினை ஒட்டி மகா மண்டபம் ஒன்றினை நிர்மாணித்ததுடன் அந்த மதிலின் தென்பகுதியில் விநாயகருக்கு ஒரு சிற்றாலயத்தையும் அமைத்துள்ளார். மேலும் இந்தக் கோயிலின் நடமாளிகையையும் இந்த மன்னரே அமைத்தார் என்பது கல்வெட்டுச் செய்தி வாயிலாக தெரியவருகிறது. மேலும் இந்தக் கோயிலின் ஆண்டுவிழாக்கள், பூசைகள் போன்றவற்றை நடத்த தேவைப்படும் செலவுகளுக்காக சில கிராமங்களை சர்வமானியமாக வழங்கியுள்ளார்.
# குடியரசு (திரைப்படம்)



**குடியரசு** (Kudiyarasu) 2009 ஆம் ஆண்டு விக்னேஷ் மற்றும் அறிமுக நாயகி சபர்ணா ஆனந்த் (சுகுணா) நடிப்பில், சபிர் உசேன் இயக்கத்தில், கே. சுரேஷ் கண்ணன் மற்றும் இ. எஸ். சத்யநாராயணா தயாரிப்பில், கார்த்திக்ராஜா இசையில் வெளியான தமிழ் திரைப்படம். இப்படத்தில் நடிகர் விக்னேஷ், விக்னேஷ்வரன் என்ற பெயரில் நடித்தார். இப்படம் 2009 பிப்ரவரி 13 அன்று வெளியானது.  

## கதைச்சுருக்கம்

கண்ணன் (விக்னேஷ்) முதுகலை ஊடகவியல் மாணவன். ஊடகத்துறைப் பற்றி கல்லூரி நிகழ்ச்சியில் அவனது உரைவீச்சால் கவரப்படும் 'குடியரசு' செய்தித்தாளின் பதிப்பாசிரியர் ராம் (ஸ்ரீகாந்த்) அவனைத் தன் செய்தித்தாளின் புலனாய்வு நிருபராக நியமிக்கிறார். நிதி நிறுவன மோசடியால் பாதிக்கப்பட்டு பணத்தை இழக்கும் கண்ணனின் தோழி பிரியா (தாரிகா) தற்கொலை செய்துகொள்கிறார். அந்நிதி நிறுவனத்தின் மோசடி பற்றி புலனாய்வு செய்யும் கண்ணனுக்கு அந்நிறுவனத்தின் கணக்குத் தணிக்கையாளர் ராகவன் (வி. எஸ். ராகவன்), அந்த மோசடிக்குப் பின்புலமாக அமைச்சர் அம்பலவாணன் (சேது விநாயகம்) இருப்பதற்கான ஆதாரத்தைத் தருவதாக வாக்களிப்பதால், அம்பலவாணன் நடத்தும் நிதி நிறுவன மோசடியைப் பற்றி புலனாய்வு செய்து குடியரசு பத்திரிக்கையில் கட்டுரை எழுதுகிறான் கண்ணன்.  

குடியரசு பத்திரிக்கை தன் மீது அபாண்டமாக பழி சுமத்துவதாகக் கூறும் அம்பலவாணன் அதற்கான ஆதாரத்தைக் கோருகிறார். ராகவன் தன் பேத்தி ஆர்த்தியிடம் (நீபா) அதற்கான ஆதாரத்தைக் கொடுத்து கண்ணனிடம் கொடுக்கச் சொல்கிறார். கண்ணனைப் பின்தொடரும் அம்பலவாணனின் ஆட்கள் அந்த ஆதாரத்தைக் கைப்பற்றுகின்றனர். அம்பலவாணனை நேரடியாக சந்திக்கும் ஆர்த்தி மற்றும் கண்ணன், அம்பலவாணன் அவரே தன் குற்றத்தைப் பற்றிக் கூறுவதை அவருக்குத் தெரியாமல் காணொளிப் பதிவுசெய்து முதலமைச்சரிடம் (ஜான் அமிர்தராஜ்) காட்டுகின்றனர். இதனால் தன் அமைச்சர் பதவியை அம்பலவாணன் இழக்கிறார். இந்த உண்மையை வெளிக்கொணர்ந்த கண்ணன் மற்றும் ஆர்த்தியை முதலமைச்சர் பாராட்டுகிறார்.  

## நடிகர்கள்

- விக்னேஷ் - கண்ணன்
- சபர்ணா ஆனந்த் (சுகுணா) - ராதா
- நீபா - ஆர்த்தி
- கே. சுரேஷ் கண்ணன் - ரோஹித்
- இ. எஸ். சத்யநாராயணா - முத்து
- நிழல்கள் ரவி - ராஜசேகர்
- சேது விநாயகம் - அம்பலவாணன்
- வி. எஸ். ராகவன் - ராகவன்
- ஸ்ரீகாந்த் - ராம்
- ஜான் அமிர்தராஜ் - முதலமைச்சர்
- நெல்லை சிவா
- பாண்டு - சாமி
- அனு மோகன்
- பயில்வான் ரங்கநாதன்
- அருள்மணி - தயாளன்
- சங்கர்
- லொள்ளு சபா பாலாஜி - பாலாஜி
- தாரிகா - பிரியா
- மீரா கிருஷ்ணன் - கண்ணனின் தாய்
- ரிஷா
- ராதாகிருஷ்ணன்
- சபிர் உசேன்

## இசை

படத்தின் இசையமைப்பாளர் கார்த்திக் ராஜா. பாடலாசிரியர் ஆண்டாள் பிரியதர்ஷினி.  

| 1 | ஐந்தரை அடியில் | மால்குடி சுபா, சுனிதா சாரதி | 3:58 |  |
| --- | --- | --- | --- | --- |
| 2 | இது என்ன இது | கார்த்திக் ராஜா, பேலா ஷெண்டே | 4:28 |  |
| 3 | இது என்ன இது | கார்த்திக் ராஜா, பேலா ஷெண்டே | 4:19 | } |
# தலச்சேரி உணவு முறை



**தலச்சேரி உணவு** (*Thalassery Cuisine*) என்பது வடக்குக் கேரளாவிலுள்ள தலச்சேரி நகரின் உணவின் தனித்துவத்தை குறிக்கிறது, அதன் நீண்ட வரலாற்றில் ஒரு விளைவாக அரேபியன், பெர்ஷியன், இந்திய மற்றும் ஐரோப்பிய வகைகளில் கடல்வழி வர்த்தகத்தின் மூலம் அது கலந்திருக்கிறது. தலச்சேரி அதன் பிரியாணி மூலம் அறியப்படுகிறது. மற்ற பிரியாணி உணவு வகைகளை போலல்லாமல் தலச்சேரி பிரியாணி வழக்கமாக பயன்படுத்தும் பாசுமதி அரிசிக்கு பதிலாக கைமா / சீரக சம்பா அரிசி போன்றவற்றைக் கொண்டு தயாரிக்கப்படுகிறது. குறிப்பாக முஸ்லீம் சமூகத்தின் உணவுகளில் அரேபிய / முகலாய கலாச்சாரத்தின் செல்வாக்கு தெளிவாக தெரிகிறது, பின்னர், இது அனைத்து சமூகங்களிடையேயும் பிரபலமாகி விட்டன.  

கேரள நவீன வரலாற்றில் முன்னோடியாக அடுமனை தொழிலில் தலச்சேரி ஒரு சிறப்பான இடத்தை பிடித்துள்ளது. 1880 இல் மாம்பாலி பாபு மூலம் முதல் அடுமனை தொடங்கப்பட்டது. மேலும் 1883 ஆம் ஆண்டில் மேற்கத்திய பாணி அணிச்சல்கள் அறிமுகப்படுத்தப்பட்டது.  

## மலபார் உணவு

கேரளாவில் அசைவ உணவுகளில் இரண்டு வகைகள் உள்ளன. *மலபார் உணவு* வடக்கு கேரளாவிலும் மற்றும் *சிரிய கிரிஸ்துவர்* உணவு தெற்கிலிருந்தும் (திருவாங்கூர் மற்றும் கொச்சி மண்டலங்களிலிருந்து) வந்த வகைகளாகும். இரண்டும் ஒன்றுக்கொன்று வித்தியாசம் கொண்டுள்ளன. மலபார் உணவு மொகலாய-அரபு, *போர்த்துகீசியம்*, *பிரித்தானிய*, *டச்சு*, *யூத* மற்றும் *பிரெஞ்சு* தாக்கங்கள் மற்றும் தென்னிந்தியாவில் உள்ள கேரள பாரம்பரிய உணவுகளின் வகைகளைக் கொண்டுள்ளது. *சிரிய கிரிஸ்துவர்* உணவு, *டச்சு*, *போர்த்துகீசியம்* அல்லது *பிரித்தானிய* வம்சத்தின் பல்வேறு சமையல் குறிப்புகளை உள்ளடக்கியது.  

## தலச்சேரி ஃபலூடா
தலச்சேரி ஃபலூடா என்பது பாரசீக இனிப்பு வகைகளில் ஒன்றாகும். இது பழங்களின் கலவை, உலர்ந்த பழங்கள் உலர் திராட்சை, பிஸ்தா, முந்திரி, வாதுமைப் பருப்பு, ரோஜா இதழின் சாரம் கலந்த பால் மற்றும் வெண்ணிலா சுவையுடன் கூடிய பனிக் கூழ் போன்றவை அடங்கிய கலவையாகும்.
# வசூல்



**வசூல்** (Vasool) 2008 ஆம் ஆண்டு வி. ரிஷிராஜ் நடித்து இயக்கி தயாரித்த தமிழ் திரைப்படம். ஹேமந்த் குமார் மற்றும் கிரண் ராத்தோட் ஆகியோர் முக்கிய கதாப்பாத்திரங்களில் நடித்தனர். விஜய் சங்கர் இசையமைத்தார். இப்படம் தெலுங்கில் *வசூல் ராணி* என்ற பெயரில் மொழிமாற்றப்பட்டு வெளியானது.  

## கதைச்சுருக்கம்

ஜீவா (ஹேமந்த் குமார்) நடிகை கிரணின் (கிரண் ராத்தோட்) நிதி ஆலோசகராக இருக்கிறான். ஜீவாவும் கிரணும் காதலிக்கின்றனர். கிரணைக் காதலிக்கும் ஜீவா அதற்காக தன் கிராமத்தைவிட்டு வந்து கிரணின் நிதி ஆலோசகராகப் பணியாற்றுகிறான். ஜீவாவின் நண்பன் ஜிந்தா (ரிஷிராஜ்). தன் நண்பன் ஜீவாவுக்காக எதையும் செய்பவன். கிரண் தன்னுடைய திரைப்படத் தொழில் பாதிக்கும் என்பதால் தங்கள் காதலை ரகசியமாக வைத்துக்கொள்ள வேண்டுமென்று ஜீவாவிடம் கேட்டுக்கொள்வதால் அவன் யாரிடமும் தன் காதலி பற்றி சொல்லாமல் இருக்கிறான். ஜிந்தா பலமுறை கேட்டும் தன் காதலி குறித்து சொல்வதைத் தவிர்க்கிறான்.  

ஜீவா காதலிப்பது கிரண் என்று ஜிந்தாவிற்குத் தெரியவரும்போது ஜிந்தா அதிர்ச்சியடைகிறான். கிரண் பணம், புகழுக்காக எதையும் செய்யத் தயங்காதவள், எனவே அவளை மறந்துவிடுமாறு ஜிந்தா எச்சரிக்கிறான். முதலில் அதை நம்பாத ஜீவா, கிரணிடம் அதுகுறித்துக் கேட்கும்போது, அவள் தனக்கு வாழ்க்கையில் பணமும் புகழுமே முக்கியம் என்று கூறுவதைக் கேட்டு மனமுடைகிறான். கிரணை நம்பி ஏமாந்த ஜீவா மதுவிற்கு அடிமையாகிறான். தன் நண்பனுக்காக ஜிந்தா என்ன செய்தான்? அதன்பின் என்ன நடந்தது என்பது மீதிக்கதை.  

## நடிகர்கள்

- ஹேமந்த் குமார் - ஜீவா
- கிரண் ரத்தோட் - கிரண்
- வி. ரிஷிராஜ் - ஜிந்தா
- பெசன்ட் ரவி - தண்டல் கோவிந்தன்
- மகாநதி சங்கர் - மும்பை காசி
- அலெக்ஸ் - கீதாவின் தந்தை
- பல்லவி
- பாத்திமா பாபு - அங்கயற்கண்ணி
- கே. ஆர். வத்சலா
- ரிஷி கபூர்
- தாதா முத்துக்குமார் - சேவல்
- லாவண்யா - கீதா
- சபர்ணா ஆனந்த் - மல்லிகா
- அஸ்வதா
- வசந்த் ராமன்
- காதல் சரவணன்
- சுஜா வருணீ

## இசை

படத்தின் இசையமைப்பாளர் விஜய் சங்கர். பாடலாசிரியர்கள் சினேகன், விவேகா, ஜி.பி. மற்றும் விஜய்சங்கர்.  

| 1 | ஜிண்டுக்கு ஜிந்தா | திப்பு | 4:52 |  |
| --- | --- | --- | --- | --- |
| 2 | வந்தான் பாரு | பலராமன் | 1:15 |  |
| 3 | பருகிய மனது | பாப் ஷாலினி, பிரசன்னா | 5:28 |  |
| 4 | சிங்கப்பூர் சிலோனு | அனந்து | 5:02 |  |
| 5 | காதலே | கார்த்திக் | 5:31 |  |
| 6 | திருடிடும் பயலோ | பாப் ஷாலினி | 4:02 |  |
| 7 | மஸ்து மஸ்து | பார்கவி | 4:52 | } |
# பைதாகி மிளகாய்



**பைதாகி** **மிளகாய்** (*Byadgi chilli*) என்பது இந்தியாவின் கர்நாடக மாநிலத்தில் பிரபலமாக விளங்கும் மிளகாய் வகையாகும். கர்நாடகாவின் ஆவேரி மாவட்டத்தில் அமைந்துள்ள பைதாகி நகரத்தின் பெயரால் இது பெயரிடப்பட்டுள்ளது. இந்தியாவின் அனைத்து மிளகாய் வகைகளிலும் பைதாகி மிளகாயின் வணிகமானது இரண்டாவது மிகப்பெரிய விற்றுமுதல் ஆகும். இந்த மிளகாயிலிருந்து பிரித்தெடுக்கப்படும் ஒரு எண்ணெயிலிருந்து பிரித்தெடுக்கப்படும், *ஓலியோரெஸி*னைக் கொண்டு நகப்பூச்சு மற்றும் உதட்டுச் சாயம் போன்றவை தயாரிக்கப்படுகிறது. பைதாகி மிளகாய் அதன் ஆழ்ந்த சிவப்பு நிறத்திற்காகவும், குறைந்தளவு காரத்திற்காகவும் இது தென்னிந்தியாவின் பல உணவு தயாரிப்புகளில் பயன்படுத்தப்படுகிறது. பிப்ரவரி 2011 இல் பைதாகி மிளகாய்க்கு புவியியல் குறியீடு (ஜி.ஐ.ஐ.) வழங்கப்பட்டது. அதன்புவிக்குறியீட்டு எண் 144 ஆகும்.  

பைதாகி மிளகாய் தப்பி மற்றும் காட்டி என்ற இரண்டு வகைகளில் விளைகிறது: பைதாகி *தப்பி*, இது சிறிய மற்றும் தடிமனானது; அதன் நிறம், மற்றும் சுவைக்கு மிகவும் புகழ்பெற்றதாக உள்ளது. இதில் அதிக விதைகள் இருந்தாலும், அது *காட்டி* வகைகளுடன் ஒப்பிடும்போது குறைவான காரத்தை அளிக்கும். மசாலா தயாரித்தல் மற்றும் *ஓலோரெஸினைப்* பிரித்தெடுத்தல் ஆகியவற்றிற்கு இந்த வகை சிறந்தது. பல புகழ்பெற்ற உணவு நிறுவனங்கள் தங்கள் தயாரிப்புகளுக்கு இந்த வகைகளை விரும்புகின்றன. ஒப்பனைப் பொருட்கள் மத்தியில், இது முக்கியமாக நகப்பூச்சு மற்றும் உதட்டுச்சாயம் தயாரிக்கப் பயன்படுத்தப்படுகிறது. *காட்டி* வகை கரடு முரடான, மெலிந்த, நீண்ட மற்றும் குறைவான விதைகள் கொண்டது.  

## பயன்கள்

### உணவு
*பிசிபேளாபாத்*, சாம்பார், சட்னி மற்றும் தென்னிந்தியாவின் மற்ற உணவுப் பொருட்கள் போன்ற மசாலா தயாரிப்புகளில் பைதாகி மிளகாய் முக்கியமான ஒரு பொருளாக உள்ளது. இது உடுப்பி சமையல் வகைகளில் பரவலாக பயன்படுத்தப்படுகிறது. இது இறைச்சி தயாரிப்பிலும் பயன்படுத்தப்படுகிறது, ஏனென்றால் அது இறைச்சிக்கு பிரகாசிக்கும் சிவப்பு வண்ணம் தருகிறது. இந்த வகயினை மிளகாய்த் தூளாக, உணவுப் பொருட்கள் மசாலா பொருட்களைத் தயாரிக்கும் *எம்.டி.ஆர்* போன்ற உற்பத்தியாளர்களிடம் விற்பனை செய்வதில் 25 நிறுவனங்கள் இதில் ஈடுபட்டுள்ளன.  

### ஓலியோரெஸின்
முன்னதாக பைதாகி மிளகாய் முக்கியமாக ஒரு காரமான மூலப்பொருளாக உணவு பொருட்களில் பயன்படுத்தப்பட்டது, ஆனால் சமீபத்தில், இதிலிருந்து *ஒலோரிஸின்* என்ற எண்ணெய் பிரித்தெடுக்கப்படுகிறது. *ஒலோரிஸின்* நகப்பூச்சு மற்றும் உதட்டுச் சாயம் தயாரிப்பில் பயன்படுத்தப்படுகிறது. மிளகாய் காய்களை 4 முதல் 6 *டிகிரி செல்சியஸ்* வெப்பநிலை மற்றும் தூய்மையாக பராமரிக்க வேண்டும் என்பதால், *ஒலோரிஸின்* பிரித்தெடுக்கும் பணிக்காக பைதாகியில் குளிர் சேமிப்பு கிடங்கு உருவாக வழிவகுத்தது. குளிர் சேமிப்பு கிடங்குகளில் சேமிப்பதன் மூலம், 30-40 சதவிகிதம் *ஒலோரிஸின்* அளவு அதிகரிக்கிறது. 1 டன் பைதாகி மிளகாயிலிருந்து *ஒல்லோரிஸின்* சுமார் 50 *லிட்டர்* எடுக்கலாம். ஒல்லோரிஸின் பிரித்தெடுக்கப்படுவதில் பல நிறுவனங்கள் ஈடுபட்டுள்ளன. இந்த *ஒல்லோரிஸின்* கேரளாவிற்கு அனுப்பப்படுகிறது, அங்கு *அமெரிக்கா*, *ஜப்பான்* மற்றும் *ஐரோப்பா* போன்ற நாடுகளுக்கு ஏற்றுமதி செய்யப்படுவதற்கு முன்னர் அது இன்னும் சுத்திகரிக்கப்படுகிறது.
# உளிமங்கலம்


**உளிமங்கலம்** ( Ulimangalam) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், தேன்கனிக்கோட்டை வட்டத்துக்கு உட்பட்ட ஒரு வருவாய் கிராமம் ஆகும். இதுகெலமங்கலம் ஊராட்சி ஒன்றியத்துக்கு உட்பட்டதகவும் உள்ளது  
## மக்கள் வகைப்பாடு
இந்த ஊரானது மாவட்டத்தின் தலைநகரான கிருஷ்ணகிரியில் இருந்து 90 கிலோமீட்டர் தொலைவிலும், வட்டத் தலைநகரான தேன்கனிக்கோட்டையில் இருந்து 15 கிலோமீட்டர் தொலைவிலும் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 341 வீடுகள் உள்ளன. கிராமத்தின் மொத்த மக்கள் தொகையானது 1779 ஆகும். இதில் ஆண்கள் எண்ணிக்கை 956, பெண்களின் எண்ணிக்கை 825 என உள்ளது.
# பப்ஜி


**பப்ஜி** (*PUBG*) (**பிளேயர்அன்னவுன்ஸ் பேட்டில்கிரவுண்ட்ஸ்**, *PlayerUnknown's Battlegrounds*) என்பது பல நபர்கள் இணைந்து, இணையதளத்தில் விளையாடும் ஓர் இணையதள விளையாட்டு ஆகும். இது தென்கொரியாவினைத் தலைமையிடமாகக் கொண்டு செயல்படும் நிகழ்பட விளையாட்டு நிறுவனமான புளூஹோலின் கிளை நிறுவனமான பப்ஜி நிறுவனத்தால் உருவாக்கி மேம்படுத்தப்பட்டது ஆகும். இந்த விளையாட்டு 2000 ஆம் ஆண்டில் வெளியான *பேட்டில் ராயல்* எனும் சப்பானியத் திரைப்படத்தினை அடிப்படையாக வைத்து உருவாக்கப்பட்டுள்ளது. கிரீன் என்பவரின் வழிகாட்டுதலின் படி சில மாற்றங்களை (தனி நபர் விளையாட்டு) இந்த விளையாட்டில் செய்துள்ளனர். இந்த விளையாட்டில் நூறு வீரர்கள் வான்குடை மூலம் தனித் தீவில் இருப்பது போலவும், அங்குள்ள ஆயுதங்கள் மற்றும் கருவிகளைக் கொண்டு தங்களைப் பாதுகாத்துக்கொண்டு மற்றவர்களைக் கொலை செய்வதைப்போன்றும் வடிவமைக்கப்பட்டிருக்கும். நேரம் அதிகரிக்க, அதிகரிக்க பாதுகாப்பான இடங்களின் அளவானது குறைந்துகொண்டே செல்லும். இறுதியாக இருக்கும் நபர் அல்லது அணி வெற்றி பெற்றதாக அறிவிக்கப்படும்.  

## விளையாடும் முறை
இவ்வகையான விளையாட்டானது பல நபர்கள் ஒரே சமயத்தில் விளையாடும் பேட்டில் கிரவுண்ட் எனப்படும் சுடுதல் விளையாட்டு வகையைச் சார்ந்தது ஆகும். இதில் அதிகபட்சமாக நூறு நபர்கள் ஒரே சமயத்தில் விளையாட இயலும். இதில் விளையாடத் துவங்கும் முன் ஒரு வீரர் தான் தனியா விளையாட வேண்டுமா அல்லது இருவரா அல்லது குழுவாக விளையாட வேண்டுமா என்பதைத் தீர்மானிக்க இயலும். இந்தக் குழுவில் அதிக பட்சமாக நான்கு நபர்கள் விளையாடலாம். இறுதியாக இருக்கும் நபர் அல்லது அணி வெற்றி பெற்றதாக அறிவிக்கப்படும்.  

## இந்தியாவில் தடை
இந்தியாவின் பாதுகாப்பு மற்றும் இறையாண்மையைக் கருத்தில் கொண்டு, 02 செப்டம்பர் 2020 அன்று பப்ஜி மற்றும் சீன செயலிகள் உள்பட மொத்தம் 118 செயலிகள் தடை செய்யப்படுவதாக, இந்திய அரசு தெரிவித்தது. இது தகவல் தொழில்நுட்ப சட்டத்தின் பிரிவு 69 ஏ இன் கீழ் இந்த தடை விதிக்கப்படுவதாக, இந்திய அரசு தெரிவித்தது.
# கல்யாண் சுந்தரம்



**கல்யாண் சுந்தரம்** (*Kalyan Sundaram*) மற்றும் **கே. வி. கே. சுந்தரம்** எனவும் அழைக்கப்பட்ட **கல்யாண் வைத்தியநாதன் குட்டூர் சுந்தரம்**, (மே 11,1904 - செப்டம்பர் 23, 1992), இந்தியாவின் முதல் பொதுச் செயலாளராகவும் (1948-58), இந்தியாவின் இரண்டாவது தலைமை தேர்தல் ஆணையராகவும் (20 டிசம்பர் 1958 - 30 செப்டம்பர் 1967) பணிபுரிந்தவர் ஆவார். 1968-71 காலப்பகுதியில் இந்தியாவின் ஐந்தாவது சட்ட ஆனையத்திற்கு அவர் தலைமை தாங்கினார். இந்திய சுதந்திரத்தைத் தொடர்ந்து மொழியியல் கோட்பாடுகளுடன் வரையப்பட்ட மாநிலங்களாக இந்தியாவை உருவாக்கும் வழிகாட்டியாக இருந்த வெள்ளை அறிக்கையை தயாரித்த முக்கிய அதிகாரி ஆவார். இதற்காக, அவர் தனிப்பட்ட நன்றி மற்றும் அதிக பாராட்டுக்களை *லார்ட் லூயிஸ் மவுண்ட்பேட்டனி*டமிருந்து பெற்றார். அவர் ஒரு *சமஸ்கிருத* அறிஞர் ஆவார், சமஸ்கிருத எழுத்தாளர் காளிதாசனின் படைப்புகளை ஆங்கில பார்வையாளர்களுக்கு மொழி பெயர்த்தார். சுந்தரம் 1968 ஆம் ஆண்டில் இந்திய அரசால் வழங்கப்பட்ட இரண்டாவது உயர்ந்த குடிமகன் விருதான *பத்ம விபூசண்* விருதைப் பெற்றார்.  

## சொந்த வாழ்க்கை, கல்வி
சுந்தரம் , சென்னை மாகாணத்திலுள்ள குட்டூர் கிராமத்தைச் சேர்ந்தவர். பிரித்தானிய அதிகாரத்துவம் இந்தியாவை ஆளும் இந்தியாவின் தற்போதைய கட்டமைப்புகளை மறுசீரமைக்க விரும்பியது. ஆங்கிலேயர்கள் கட்டுப்பாட்டிற்குட்பட்ட நூற்றுக்கணக்கான (மன்னர் அரசு) பிரித்தானிய இந்தியாவின் தற்போதைய எல்லைகளை கவனத்தில் எடுத்துக் கொண்டனர். இந்த ஆவணத்தை தயார் செய்ய சுந்தரம் 1936 இல் நியமிக்கப்பட்டார். இந்த வெள்ளை அறிக்கை இந்தியாவை மறுசீரமைப்பதற்கான அடிப்படைத் தளமாக ஆனது; பட்டேல் மற்றும் வி.பி. மேனன் ஆகியோர், உடன்படிக்கைக்குரிய ஓய்வூதியத்திற்காக இந்திய *யூனியனுடன்* பிரபுக்களை அனுமதிப்பதை உறுதிப்படுத்தவும் பயன்படுத்தினர். சுந்தரம் இந்த வேலையை மேற்பார்வையிட முடிந்தது.  

## பிற்கால வாழ்க்கை மற்றும் இறப்பு
1958 ஆம் ஆண்டு சட்ட மந்திரி பதவி முடிவடைந்த பின்னர் சுந்தரம் தலைமை தேர்தல் ஆணையர் பதவி வகித்த இரண்டாவது நபர் ஆவார். 1967ஆம் ஆண்டில், 1968இல் சட்ட ஆனையத்தின் தலைவர் பதவியில் இருந்து விலகினார். அதே ஆண்டில் பத்ம விபூசண் விருது பெற்றார். பின்னர், 1971இல், அசாம் மற்றும் நாகாலாந்து எல்லைப் பிரச்சினையில் உதவுவதற்காக மீண்டும் ஆலோசரகராக பணியேற்றார். சுந்தரம், செப்டம்பர் 23, 1992 அன்று, வயது முதிர்வினால் புது தில்லியில் இறந்தார்.
# ரவீந்திரன்



**ரவீந்திரன்** (Raveendran) என்று அழைக்கப்படும் **மாதவன் ரவீந்திரன்** தென்னிந்திய இசையமைப்பாளர் மற்றும் பின்னணிப் பாடகர் ஆவார். "ரவீந்திரன் மாஸ்டர்" என்றும் அழைக்கப்படும் இவர், மலையாளத்தின் பிரபுத்துவ இசை இயக்குநராக குறிப்பிடப்பட்டார். இவர் தனது இசையமைப்பில், ஒரு தனித்துவமான பாணியைக் கொண்டிருந்தார். மலையாள மற்றும் தமிழ் திரைப்படத் துறையில், 150 க்கும் மேற்பட்ட படங்களில் இசை அமைத்துள்ளார். இவர் *வசந்த கீதங்கள்* *பொன்னனோத்தரங்கிணி* மற்றும் *ரிதுகீதங்கள்* உள்ளிட்ட சில இசைத் தொகுப்புகளை உருவாக்கியுள்ளார். ஹிந்துஸ்தானி ராகத்தை அடிப்படையாகக் கொண்டு ரவீந்திரன் வெற்றிகரமாக மெல்லிசை பாடல்களுக்கு இசையமைத்தார்.  

## ஆரம்ப வாழ்க்கை
ரவீந்திரன் நவம்பர் 9, 1943இல், தற்போதைய கொல்லம் மாவட்டத்தில் உள்ள குளத்துப்புழை என்ற ஒரு சிற்றூரில் மாதவன் மற்றும் லட்சுமி (ஒன்பது குழந்தைகளில்) தம்பதியருக்கு ஏழாவது குழந்தையாகப் பிறந்தார். அவருடைய ஆரம்பகால வாழ்க்கை வறுமையில் நிறைந்திருந்தது. அதனால் பள்ளிக் கல்வியினை முடிக்க கடினமாக முயன்றார். பள்ளி நாட்களுக்குப் பிறகு அவர் திருவனந்தபுரத்தில் உள்ள சுவாதி திருநாள் இசைக் கல்லூரியில் சேர்ந்தார், அங்கு அவர் கே.ஜே.யேசுதாஸை சந்தித்தார். பின்னர் இருவரும் நண்பர்களாயினர். பின்னாளில், பின்னணிப் பாடகராக இருக்க விரும்பியதற்காக சென்னை சென்றார். "குளத்துப்புழா ரவி" என்று தனது பெயரை மாற்றிக்கொண்டார்.  

## இசை வாழ்க்கை
மலையாளப் படமான "*வேலியழ்ச்சா"*வில் "*பர்வனரஜனித்தன்*" என்ற பாடலைப் பாடியதன் மூலமாக பின்னணிப் பாடகராக மலையாளப் படவுலகிற்கு அறிமுகமானார். பின்னர் அவர் பல மலையாள இசையமைப்பாளர்களுடன் தொடர்புகொண்டார். அவர் இந்த நேரத்தில் திரைப்படங்களுக்கு ஒலிச்சேர்க்கை செய்தார்.  

பிரபல பின்னணிப் பாடகரும், முன்னாள் வகுப்பு தோழருமான கே.ஜே.யேசுதாஸ், ரவீந்திரனின் இசை வாழ்க்கைக்கு உதவினார். அவரை பாடல்களை இயற்றி இசை அமைக்கச் செய்ததின் மூலம் அவரை இசை அமைப்பாளராக உயர்த்தினார்.  

இயக்குநர் ஜே. சசிகுமார், சூலா (1979) படத்திற்காக ரவீந்திரனை இசை அமைப்பாளராக நியமித்தார். இப்படத்தில், யேசுதாஸ் பாடிய "தாரேக் மிழியித்தலில் கன்னேருமாயி" பாடல் வெற்றி பெற்றது. இதுவரை, ரவீந்திரன் பல மலையாளத் திரைப்படங்களுக்கு இசையமைத்து பல வெற்றிப் பாடல்களைத் தந்துள்ளார்.  

ரவீந்திரன் தனது 61வது வயதில் சென்னையிலுள்ள தனது வீட்டில் மாரடைப்பால் இறந்தார். (மார்ச் 3, 2005). அவர் நீண்ட காலமாக தொண்டை புற்றுநோயால் பாதிக்கப்பட்டிருந்தார். அவரது கடைசி படைப்புகள் *வடக்கும்னாதன்* மற்றும் *கலாபம்* 2006 இல் இவருடைய மரணத்திற்கு பின்னர் வெளியிடப்பட்டது.
# ராஜேஷ் கிருஷ்ணன்



**ராஜேஷ் கிருஷ்ணன்**, (Rajesh Krishnan) ஜூன் 3, 1974 இல் பிறந்த ஓர் இந்திய மெல்லிசை பின்னணிப் பாடகர் மற்றும் திரைப்பட நடிகர் ஆவார். கன்னடத் திரைப்படங்களில் அவரது பாடல்கள் பிரபலமாக உள்ளது. அவர் கன்னடத் திரையுலகில் 5000 க்கும் மேற்பட்ட பாடல்களை, 1100 படங்களுக்கு மேலாகப் பாடியுள்ளார். மற்றும் 500 தெலுங்குப் பாடல்களை ஆந்திரத் திரைப்படத்துறையிலும் மற்றும் 500 பாடல்களை தமிழ் , மற்றும் இந்தி திரைப்படங்களுக்காகப் பாடியுள்ளார். மற்றும் 17 பிராந்திய மொழிகளில் திரைப்பட பாடல்களைப் பாடியுள்ளார். இவர், *கௌரி கணேசா* (1991) படத்தில் அறிமுகமானார். இவர், இரண்டு தசாப்தங்களுக்கு மேலாக பல பக்தி பாடல்கள் அடங்கிய இசை தொகுப்புகள், கருப்பொருள் சார்ந்த இசைத்தொகுப்புகள், மற்றும் வணிக விளம்பரங்களுக்கு அவர் பாடியுள்ளார்.  

## ஆரம்ப வாழ்க்கை
ராஜேஷ் கிருஷ்ணனின் முழுப்பெயர் ராஜேஸ்வரா சாய் சுப்ரமண்யா நாகராஜ கிருஷ்ணன் என்பதாகும். இவர், பெங்களூரில் பிறந்தார். இவரது தாயார் மீரா கிருஷ்ணன் இவரது முதல் குருவாக இருந்தார். ராஜேஷ் கிருஷ்ணன் ஹம்சேலேகாவின் வழிகாட்டுதலில் பாடகராக தனது இசை வாழ்க்கையைத் தொடங்கினார். 13 வயதில், ராஜேஷ் செயின்ட் ஜோசப் இந்திய உயர்நிலைப் பள்ளியை குறிக்கும் குழந்தைகள் திரைப்பட விழாவில் கலந்து கொண்டார்.  

## தொழில்
கன்னடத்தில் 5000 க்கும் மேற்பட்ட பாடல்கள், தெலுங்கில் 500 பாடல்கள், தமிழ் மற்றும் இந்தி மொழியில் 500க்கும் மேற்பட்ட பாடல்களைப் பாடியுள்ளார். மேலும் 17 மொழிகளில் பக்தி இசை தொகுப்புகள், கருப்பொருள் இசைத் தொகுப்புகள் மற்றும் விளம்பரங்களுக்காகவும் பாடியுள்ளார். அவர் பல கன்னட படங்களுக்கும் *அமிர்ததரே*, "நூறு ஜன்மகு* மற்றும் "திரு & திருமதி *ராமாச்சரி'' ஆகிய திரைப்படங்களுக்கு குரல்-ஒலிச்சேர்க்கை செய்துள்ளார்.  

### தொலைக்காட்சி, வடிவழகு, வானொலி மற்றும் நடிப்பு
மாருதி சுஜூகி, வாகொனார் தொலைக்காட்சி, மஞ்சால் சோப்பு, இந்துலேகா முடி எண்ணெய் போன்ற நிறுவன விளம்பரங்கள் மற்றும் பிற நிறுவனங்களின் பொருள்களுக்காகவும் ராஜேஷ், விளம்பர மாதிரியாயிருந்தார்.  

ராஜேஷ், ஜீ கன்னட டி.வி தொலைக்காட்சியில் பல பாடல்களுக்கான நிகழ்ச்சிகளுக்கு (குறிப்பாக ச ரி க ம ப - இசை நிகழ்ச்சி) நீதிபதியாக நியமிக்கப்பட்டார். *ஏசியாநெட் சுவர்ணா, மியூசிக் நா சூப்பர்ஸ்டார் மற்றும் வாய்ஸ் ஆப் பெங்களூரு - டி.வி. 9* ஆகிய தொலைக்காட்சிகளில் நீதிபதியாக பங்கேற்றுள்ளார்.
# தெலுங்கானா உணவு முறை



**தெலங்காணா உணவு வகை** (*Telangana cuisine*) என்பது தெலங்காணா பகுதியின் தனித்துவமான ஒரு உணவு வகையாகும். தக்காண பீடபூமியில் அமைந்துள்ள தெலங்காணா மாநிலம் சிறுதானியம் மற்றும் ரொட்டி (புளிப்பில்லாத ரொட்டி) போன்றவைகளை அடிப்படையாகக் கொண்டுள்ளது. சோளம் மற்றும் கம்பு போன்றவை தெலங்காணாவின் மிகவும் முக்கியத்துவம் வாய்ந்த உணவாகும். மகாராஷ்டிரா, சத்தீஸ்கர் மற்றும் வடமேற்கு கர்நாடகா ஆகியவற்றின் அருகாமையால், தக்காண பீடபூமியின் உணவு வகைகளின் சில ஒற்றுமைகள் மற்றும் வேறுபாடுகளை இது பகிர்ந்து கொள்கிறது.  

## சமையல் நடைமுறை
தெலங்காணாவில் பல பாணியிலான சமையல் வகைகள் உள்ளன. கிராமங்களில், மக்கள் மரத்தூள் மற்றும் கொத்து அடுப்புகள் கொண்ட பாரம்பரிய முறைகளைப் பயன்படுத்துகின்றனர்.  

## பிரதான உணவு
தெலங்காணாவின் சமையலில் ரொட்டிக்கு ஒரு சிறப்பான இடமுண்டு, சோள ரொட்டி, கம்பு ரொட்டி, சொஜ்ஜா ரொட்டி அல்லது சர்வ பின்டி மற்றும் அரிசி ரொட்டி போன்ற ரொட்டி வகைகள் தயாரிக்கப்படுகின்றன. தெலுங்கானாவில் புளி கொண்டு தயாரிக்கப்படும் குழம்பு வகை *புலுசு* மற்றும் *கூரா* என்றழைக்கப்படுகிறது. நன்கு வறுக்கப்பட்டு வேப்புடு என்றழைக்கப்படும் உணவு வகை உட்பட. *கோடி புலுசு* மற்றும் *மாம்சம் (இறைச்சி) வேப்புடு போன்றவை இறைச்சி வகைகளில்* பிரபலமான உணவுகள் ஆகும். ''குத்தி வங்க்காயா  
(கத்திரிக்காய்)*, *ஆலுகெட்டா (உருளைக்கிழங்கு)*, *கூரா & வறுவல்* போன்ற காய்கறி உணவுகள் பல உள்ளன. தெலங்காணா *பாலக்கூரா'' என்பது பசளிக் கீரை,  
வேகவைத்த பருப்பு கொண்டு சிறப்பு ஈர்ப்பாக வேர்க்கடலை சேர்க்கப்பட்டு சமைப்பது வழக்கமாகும். அரிசி மற்றும் ரொட்டியுடன் இதனை உட்கொள்வார்கள், இதில் கரீம்நகர் மாவட்டத்தில் , முந்திரி பருப்புகள் சேர்க்கப்படுகின்றன.  
மற்றும் கம்பு]]  
தெலங்காணாவில் *கூரா* என்பது *போட்டி* (ஆட்டிறைச்சியில் பெறப்பட்டவை) மற்றும் புளிச்சை இலைகளிலிருந்து தயாரிக்கப்படும் *கோங்குரா* ஆகியவை அடங்கும். *பொட்லகாய் புலுசு* என்கிற புடலங்காய் குழம்பு தினசரி உணவுகளில் ஒன்றாகும். *சக்கிளம்* என்கிற முறுக்கு, தசரா மற்றும் சங்கராந்தி போன்ற திருவிழாக்களில் அரிசி மாவு கொண்டு செய்யப்படும் மிகவும் சுவையான மற்றும் பிரபலமான தென்னிந்திய சிற்றுண்டி வகைகளில் ஒன்றாகவும் உள்ளது.  

### சைவ உணவு
தெலங்காணா பகுதிகளில் புளி, சிவப்பு மிளகாய் மற்றும் பெருங்காயம் போன்ற பொருட்கள் பெரும்பாலான தெலங்காணா சமையலில் பயன்படுத்தப்படுகின்றன. புளிச்சைக் கீரை என்பது கறி மற்றும் ஊறுகாய்களில் பரவலாகப் பயன்படுத்தப்படும் முக்கிய உணவு வகையாகும்.
# கொரநாட்டுக் கருப்பூர்



கொரநாட்டுு கருப்பூர் காவேரிி அன்னை கரையோரம் அமைந்துள்ள சிறு கிராமம். ஊரின் ஒரு பக்கம் பெட்டி காளியம்மன் கோவிலும் மறுபக்கம் காவிரி அணையும். மறு இரண்டு பக்கங்கள் . ஒருபக்கத்தில் கும்பகோணமும் மறுபக்கத்தில் காவிரியிலிருந்து வீரசோழன் என்ற நதி பிரியம் மனஞ்சேரி இவை களுக்கு நடுவில் அமைந் திருப்பது தான் கொரநாட்டு கருப்பூர்  

## **கொரநாட்டுக் கருப்பூர்**

கொரநாட்டுக் கருப்பூர் கும்பகோணம் வட்டத்தில் அமைந்துள்ள ஒரு ஊராட்சியாகும். இவ்வூர் கும்பகோணத்திலிருந்து சென்னை செல்லும் சாலையில் 3 கி.மீ தொலைவில் அமைந்துள்ளது. கும்பகோணம் வட்டத்திலேயே மிகப்பெரிய ஊராட்சியாகும். இவ்வூரில் தலவிருட்சமான பாதிரி மரங்கள் அதிகமாக இருந்ததால் திருப்பாடலவனம் என்று முன்னர் அழைக்கப்பட்டது  

### மக்கள் தொகை
இவ்வூராட்சி கொரநாட்டுக் கருப்பூர் -1 மற்றும் கொரநாட்டுக் கருப்பூர் -2 என்று நிர்வாக வசதிக்காகப் பிரிக்கப்பட்டுள்ளது. கொரநாட்டுக் கருப்பூர் -1 கிராமத்தின் மக்கள் தொகை 2011 மக்கள் தொகை கணக்கெடுப்பின் படி 2349 ஆகும். இவற்றில் ஆண்கள் 1169 பேரும் பெண்கள் 1180 பேரும் அடங்குவர்.  

கொரநாட்டுக் கருப்பூர் -2 கிராமத்தின் மக்கள் தொகை 2011 மக்கள் தொகை கணக்கெடுப்பின்படி 6347 ஆகும். இவற்றில் 3042 பேர் ஆண்கள். 3305 பேர் பெண்கள் ஆவார்கள்.  

ஆண்-பெண் விகிதத்தை பொறுத்த வரையில் கொரநாட்டுக் கருப்பூர்-1 கிராமம் 1000 ஆண்களுக்கு 1009 பெண்களை கொண்டுள்ளது. இது தமிழக சராசரியான 996-ஐ விட அதிகம். இதே போல் கொரநாட்டுக் கருப்பூர்-2 கிராமமும் 1000 ஆண்களுக்கு 1086 பெண்களை கொண்டுள்ளது.  

#### கல்வியறிவு
கொரநாட்டுக் கருப்பூர் -1 கிராமத்தின் கல்வியறிவு விகிதம் 75.77 சதவிகிதம் ஆகும். இது தமிழக சராசரியான 80.09 சதவிகிதத்தை விட குறைவு. கொரநாட்டுக் கருப்பூர்-2 கிராமத்தின் கல்வியறிவு சதவிகிதம் 84.06 ஆகும். இது தமிழக சராசரியான 80.09 சதவிகிதத்தை விட அதிகம். ஊராட்சி ஒன்றிய நடுநிலைப்பள்ளி ஒன்றும், அரசு உதவிப் பெறும் நடுநிலைப்பள்ளிகளும் இவ்வூரில் அமைந்துள்ளன.  

##### சமயம்

கொரநாட்டுக் கருப்பூர் கிராமத்தில் புகழ்பெற்ற சிவாலயங்களும், வைணவ ஆலயங்களும் அமைந்துள்ளன. சுந்தரேசுவரர் கோயில் இவ்வூரில் அமைந்துள்ள புகழ்பெற்ற சிவாலயமாகும். இந்த சிவாலயத்தினை திருப்பாடலவனம் சுந்தரேஸ்வரர் கோயில் என்றும் அழைப்பர். புராணக் காலத்தில் கொரநாட்டுக் கருப்பூர் என்ற இவ்வூர் திருப்பாடலவனம் என்று அழைக்கப்பட்டு வந்துள்ளது**.**  

இக்கோயில் வளாகத்தில் மூலவர் கருவறைக்கு இடப்புறம் உள்ள பகுதியில் பெட்டி காளியம்மன் கோயில் என்றழைக்கப்படும் சுந்தரமகாகாளியின் சன்னதி தனியாக அமைக்கப்பட்டுள்ளது.  

இவ்வூரில் திறந்த நிலையில் உள்ள, லிங்கத்திருமேனியைக் கொண்ட அகத்தீசுவரர் கோயில் என்ற மற்றொரு சிவன் கோயில் உள்ளது. அக்கோயில் தேவார வைப்புத்தலமாகும்.  

மேலும் இவ்வூரில் வரதராஜபெருமாள் கோயிலும், சுந்தரவள்ளி மாரியம்மன் கோயிலும் அமைந்துள்ளன. இஸ்லாமியர்களின் பள்ளிவாசல் ஒன்றும், கிறிஸ்தவர்களின் கொரநாட்டுக்கருப்பூர் பங்கு ஆலயம் ஒன்றும் இவ்வூரில் அமைந்துள்ளது.  

##### ஆறுகள்
இவ்வூரில் காவிரி ஆறு பாய்கிறது. காவிரி ஆற்றில் கட்டப்பட்டுள்ள தலைப்பில் இருந்து வீரசோழன், புது மண்ணியாறு ஆகியவை பிரிகின்றன. கொரநாட்டுக்கருப்பூர் வாய்க்கால், கொண்டாங்குடி வாய்க்கால் ஆகியவை மூலம் வாய்க்கால் பாசனமும் நடைபெறுகின்றன.  

###### போக்குவரத்து
இவ்வூரின் வழியாக விக்கிரவாண்டி-கும்பகோணம் தேசிய நெடுஞ்சாலை எண் 45-சி செல்கிறது. மேலும் கல்லணை-பூம்புகார் மாநில நெடுஞ்சாலையும் செல்கிறது. கும்பகோணம் புறவழிச்சாலை இவ்வூரின் ஊடாக செல்கிறது. அருகில் உள்ள தொடர்வண்டி நிலையம் கும்பகோணம் ஆகும். கும்பகோணத்தில் இருந்து நகரப் பேருந்துகள் இவ்வூரின் வழியாக இயக்கப்படுகின்றன.